鵝湖夜坐書懷
作者：陸游
朝代：宋

paragraphs: 士生始墮地，弧矢志四方。
豈若彼婦女，齪齪藏閨房。
我行環萬里，險阻真備嘗。
昔者戍南鄭，秦山鬱蒼蒼。
鐵衣臥枕戈，睡覺身滿霜。
官雖備幕府，氣實先顔行。
擁馬涉沮水，飛鷹上中梁。
勁酒舉數斗，壯士不能當。
馬鞍挂狐兔，燔炙百步香。
拔劍切大肉，哆然如餓狼。
時時登高望，指顧無咸陽。
一朝去軍中，十載客道傍。
看花身落魄，對酒色凄凉。
去年忝號召，五月觸瞿唐。
青衫暗欲盡，入對衰涕滂。
今年復詔下，鴻雁初南翔。
俯仰未閱歲，上恩實非常。
夜宿鵝湖寺，槁葉投客床。
寒燈照不寐，撫枕慨以慷。
李靖聞征遼，病憊更激昻。
裴度請討蔡，奏事猶裹創。
我亦思報國，夢繞古戰場。